La fira de Llíria oferix un dia per a xiquets amb TEA
23 de setembre de 2019

L'Ajuntament de Llíria amb la col·laboració dels firers oferirà demà dimarts un espai apte per a xiquets i xiquetes amb trastorn de l'espectre autista (TEA) en la fira de Sant Miquel. Les atraccions apagaran la música i les llums entre les 18.00 i les 19.00 hores.

La regidora de Polítiques Inclusives, Vallivana Murgui, ha assenyalat que “es tracta d'un xicotet gest perquè tots estos menors puguen disfrutar també de la fira d'una manera plena. Perquè la intenció del govern de l’Almodí és treballar perquè tots els servicis i activitats que oferix l'ajuntament tinguen una mirada inclusiva”.

Per la seua banda, l’edila d'Ocupació de Via Pública, Isabel Llopis ha volgut agrair “la disposició dels firers a col·laborar en esta iniciativa inclusiva” i ha informat que “es col·locaran al recinte firal cartells amb informació en pictogrames per a facilitar la comprensió dels xiquets amb TEA i sensibilitzar als visitants sobre estes qüestions”.